text: Blinde passagerer i container
  04 januar 2013 kl. 15.33
  Politiet i Esbjerg har anholdt tre mænd, der havde gemt sig i en container.
  Ansatte på havnen i Esbjerg har i en container fredag formiddag afsløret tre mænd.
  Angiveligt håbede trioen på en gratis tur til Storbritannien, men nu er de blevet anholdt af politiet.
  - De er formentlig fra Mellemøsten, muligvis Iran, siger vagtchef Ole Aamann fra Syd- og Sønderjyllands Politi.
  Turen i containeren over Nordsøen ville næppe have indebåret nogen større fare for mændene, vurderer vagtchefen.
  Politiet vil nu forsøge at få fastslået mændenes identitet og at få undersøgt, om de lovligt har opholdt sig i Danmark.
  Desuden sigtes de for at have overtrådt straffeloven.
  Ved at lukke sig ind i containeren har de nemlig gjort sig skyldige i "ulovlig indtrængen", mener politiet.
  Desuden er der begået hærværk på et hegn på havnen.
  Formentlig vil politiet kræve mændene varetægtsfængslet lørdag.
  